Man sterf op Wes-Kaapse strand | Maroela Media
Die Nasionale Seereddingsinstituut (NSRI) het Maandag in 'n verklaring gesê die NSRI Witsand-bemanning is omstreeks 11:35 na die strand ontbied. Volgens Theo Erasmus, die NSRI Witsand-stasiebevelvoerder, het hulle die man gevind waar hy op die strand gelê het.
Erasmus het gesê die man het vermoedelik 'n hartaanval gehad voordat hy inmekaargesak het. "Die NSRI-paramedici het kardiopulmonêre resussitasie op hom toegepas en hy is na die parkeerterrein van die hoofstrand gebring waar die provinsiale nooddienste ons ontmoet het. Nadat ons alles in ons vermoë gedoen het om hom by te bring, is hy ongelukkig deur die paramedici dood verklaar."
Erasmus het die man as Kosie Erasmus geïdentifiseer en gesê hy was 'n bekende gesig in die gemeenskap. "Ons innige medelye gaan aan sy vriende en familie."